P r e d k l a d a c i a    s p r á v a

	Správa o poľnohospodárstve a potravinárstve v SR 2004 (zelená správa) bola vypracovaná a predkladá sa na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov, a v súlade s Plánom práce vlády SR na rok 2004. 
V správe sa v kontexte s vývojom makroekonomickej situácie v ekonomike SR, podáva informácia o medziročnom vývoji poľnohospodárstva 2002 - 2003, o súčasnom domácom a medzinárodnom postavení Agropotravinárskeho komplexu SR (APK SR), ekonomicko-finančnej situácii podnikateľských subjektov v APK SR, o agropotravinovom trhu a o súčasnej technicko-technologickej úrovni v APK. Správa ďalej hodnotí stav v oblasti prístupového procesu rezortu do Európskej únie a  harmonizácie agrárnej politiky EÚ so Spoločnou poľnohospodárskou politikou (SPP) EÚ.
Pri jej vypracovaní sa vychádzalo z  analytických poznatkov o výsledkoch hospodárenia v r. 2003 o celkovej finančno-ekonomickej situácii v APK zo štatistických zisťovaní, ale najmä z  informačných listov rezortu, z Programového vyhlásenia vlády, cieľov a koncepčných zámerov obsiahnutých v  „ Strednodobej koncepcii politiky pôdohospodárstva na roky 2004 až 2006“ (schválenej vládou SR a plénom NR SR), ako aj z opatrení prijatých v predchádzajúcich zelených správach.
Na základe poznatkov z doterajšieho vývoja sa navrhujú opatrenia, ktoré sú obsiahnuté v časti „III. Návrhy opatrení na realizáciu strednodobej koncepcie...“. V nadväznosti na strategické zámery a základné ciele tejto koncepcie v odvetviach poľnohospodárstva a potravinárskeho priemyslu sú naformulované úlohy do širokej škály ekonomicko-obchodných opatrení, legislatívnych opatrení (vo väzbe najmä na acquis communautaire), opatrení pre štrukturálnu politiku a rozvoj vidieka, inštitucionálnych a organizačných opatrení (zameraných najmä na účelnejšie využívanie podpôr podpornej politiky v rokoch 2004 až 2006 z fondov EÚ a štátnej pomoci). 
V kapitolách I.3.3. a I.4.3. je vykonané hodnotenie stavu zamestnanosti a trhu práce v poľnohospodárstve a potravinárskom priemysle na Slovensku.
Správa má v podstate analytický a hodnotiaci charakter a nemá negatívny dopad na financie, ekonomiku a životné prostredie.
Súčasťou materiálu je aj súhrn, kde sú stručne a v skrátenej forme obsiahnuté všetky podstatné informácie z komplexnej správy.
Správa bola dopracovaná v zmysle uplatnených pripomienok v rámci medzirezortného pripomienkového konania.

Odôvodnenie návrhu na zrušenie časti „C“ z uznesenia vlády SR  č. 378 / 2001 –    pozri bod D. návrhu uznesenia vlády SR k Správe o poľnohospodárstve a potravinárstve v SR 2004:
Uznesenie vlády SR č. 378/2001 k rozpracovaniu a konkretizácii opatrení na realizáciu koncepčných zámerov a stanovených cieľov „Koncepcie agrárnej a potravinovej politiky  SR do roku 2005,  Koncepcie lesníckej politiky SR do roku 2005 a Zelených správ 2000“  v rámci  časti C. 
ukladá ministrovi pôdohospodárstva v spolupráci s ministerkou financií, ministrom zdravotníctva, ministrom hospodárstva, ministrom životného prostredia, ministrom vnútra, predsedom Protimonopolného úradu SR a predsedom Štatistického úradu SR:
•	v bode C. 1. zabezpečiť podľa príslušnosti splnenie úloh, ktoré jednotlivým rezortom z predmetných opatrení vyplývajú		
        Termín: v priebehu rokov 2001-2005
•	v bode C. 2. vyhodnotiť plnenie opatrení a úloh a informáciu predložiť na rokovanie vlády SR			                  
        Termín: do 30. mája 2001 (a v rokoch  2002-2005)
ukladá ministrovi pôdohospodárstva:
•	v bode C. 3.  každoročne v rámci „zelenej správy“ aktualizovať úlohy na príslušný rok
         Termín: v rokoch 2002-2005

Odôvodnenie:
Vláda SR dňa 19. 11. 2003 schválila materiál „Strednodobá koncepcia politiky pôdohospodárstva na roky 2004 až 2006“ (č. uzn. vlády SR 1090 / 2003), ktorý 5. 2. 2004 schválila aj NR SR (č. uzn. NR SR 788). Následne MP SR rozpracovalo „Strednodobú koncepciu  politiky pôdohospodárstva na roky 2004 až 2006“ do konkrétnych  opatrení na roky 2004 až 2006, ktoré boli prerokované a schválené vo vláde SR dňa 19. 5. 2004 (č. uzn. vlády SR 467 /2004).  

Na základe uvedeného je v súčasnosti plnenie časti „C“ z uznesenia vlády SR č. 378 / 2001 neaktuálne, a teda navrhujeme túto časť zrušiť.